जयपुर (कार्यालय संवाददाता)। उदयपुर जिले की वल्लभनगर और प्रतापगढ़ जिले की धरियावद विधानसभा सीटों के उपचुनाव के लिए शनिवार को सुबह 7 बजे से सायं 6 बजे तक मतदान होगा।
मुख्य निर्वाचन अधिकारी प्रवीण गुप्ता ने बताया कि दोनों सीटों पर स्वतंत्र, निष्पक्ष एवं शांतिपूर्ण तरीके से सुरक्षित चुनाव के लिए निर्वाचन विभाग ने सभी जरूरी तैयारियां पूर्ण कर ली है और कोरोना संबंधी सभी दिशा-निर्देशों की कड़ी पालना के साथ मतदान कराया जाएगा। उन्होंने बताया कि दोनों सीटों पर 16 उम्मीदवार अपना चुनावी भाग्य आजमा रहे हैं। इनमें वल्लभनगर से 9 और धरियावद से 7 प्रत्याशी चुनाव मैदान में हैं।
गुप्ता ने बताया कि दोनों विधानसभाओं में 5,11,455 मतदाता अपने मताधिकार का इस्तेमाल कर सकेंगे। वल्लभनगर में 2,53,831 तथा धरियावद में 2,57,624 मतदाता मत डाल सकेंगे।
उन्होंने बताया कि मतदान के लिए वल्लभनगर में 310 और धरियावद में 328 सहित कुल 638 मतदान केंद्र स्थापित किए गए हैं। दोनों निर्वाचन क्षेत्रों में 119 संवेदनशील मतदान केन्द्र है। इनमें से 64 संवेदनशील मतदान केंद्रों पर वेब कैमरों के जरिए नजर रखी जाएगी। उन्होंने बताया कि वल्लभनगर के 31 और धरियावद के 33 मतदान केंद्रों पर इस तकनीक के जरिए निगरानी की जाएगी इसके अलावा 29 संवेदनशील केन्द्रों पर वीडियोग्राफी भी की जाएगी । वल्लभनगर के 12 एवं धरियावद के 14 मतदान केन्द्रों पर माइक्रो पर्यवेक्षक मौजूद रहेंगे ।
गुप्ता ने बताया कि स्वतंत्र-निष्पक्ष और शांतिपूर्ण मतदान के लिए दोनों विधानसभा क्षेत्रों में 4468 पुलिस बल तैनात किया गया है। सीएपीएफ, एसएपीएफ की 11 कम्पनियों सहित राजकीय पुलिस व होमगार्ड नियोजित किये गए हैं। उन्होंने बताया कि सभी मतदान केंद्रों को हाइपोक्लोराइट से सेनेटाइज करवा दिया गया है। मतदान केंद्र में प्रवेश से पहले सभी मतदाताओं का तापमान थर्मल स्कैनर से मापा जाएगा। उन्होंने बताया कि मतदान के लिए सभी मतदान केंद्रों पर गोले बनाए गए हैं, जहां मतदाता सोशल डिस्टेंङ्क्षसग के साथ अपनी बारी के अनुसार मतदान कर सकेंगे
उन्होंने बताया कि आयोग द्वारा दी गई कोविड गाईडलाइन के अनुरूप सभी मतदान कार्मिको को हैण्डग्लव्स, फेसमास्क व फेसशील्ड दी जाएगी । इसके अलावा हाथ धोने के लिए साबुन व पानी की व्यवस्था भी की गई हैं उन्होंने बताया कि मतदान के अंतिम घंटों सायं 5 से 6 बजे के मध्य कोरोना संक्रमित, कोरोना संदिग्ध और क्वारंटीन में रह रहे मतदाताओं को उनकी सहमति पर पूरे प्रोटोकॉल के साथ मतदान करवाने की व्यवस्था की गई है। हालांकि वर्तमान में प्रशासन को अभी तक किसी भी कोरोना संक्रमित मतदाता की सूचना नहीं मिली हैं।